ગુજરાત વિકાસના પંથે તો સીએમ કેમ બદલાયા? શિવસેનાના આકરા સવાલનો ભાજપે આપ્યો જવાબ : કહ્યું તમે મુંબઈ કમિશનર કેમ બદલ્યા
શિવસેનાએ તંત્રીલેખમાં લખ્યું "લોકશાહી, શાસન અને વિકાસના ગુજરાત મોડેલનો બલૂન અચાનક આવા પરપોટાની જેમ ફૂટી ગયો
મુંબઈ : ભુપેન્દ્રભાઈ પટેલે ગુજરાતના મુખ્યમંત્રી તરીકે શપથ લીધા હતા. હવે નાયબ મુખ્યમંત્રી અને અન્ય મંત્રીઓની પસંદગી વડાપ્રધાન મોદી અને ગૃહમંત્રી અમિત ભાઈ શાહની સલાહથી કરવામાં આવનાર છે.તેમની સામે ગુજરાત વિધાનસભાની ચૂંટણી જીતવાનો પડકાર છે.
ગુજરાતના મુખ્યમંત્રી બદલવાના આ નિર્ણય પર મહારાષ્ટ્રમાં શિવસેના સાંસદ સંજય રાઉતે 'સામના'માં કટાક્ષ કર્યો છે. ભાજપના ધારાસભ્ય નિતેશ રાણેએ શિવસેનાની ટિપ્પણીનો જવાબ ટ્વીટ કરીને આપ્યો છે.
શિવસેનાએ આગળ તંત્રીલેખમાં લખ્યું "લોકશાહી, શાસન અને વિકાસના ગુજરાત મોડેલનો બલૂન અચાનક આવા પરપોટાની જેમ ફૂટી ગયો છે. જો ગુજરાત રાજ્ય વિકાસ, પ્રગતિના માર્ગે આગળ વધી રહ્યું હતું તો પછી રાતોરાત આ રીતે મુખ્યમંત્રી બદલવાની જરૂર કેમ થઈ?
સામનાના તંત્રીલેખમાં ગુજરાતમાં નેતૃત્વ પરિવર્તન પર સવાલ ઉઠાવતા કહ્યું છે કે જ્યારે બધું સારું હતું, ત્યારે મુખ્યમંત્રીને બદલવાની જરૂર કેમ પડી? સંજય રાઉત લખે છે કે 'ક્યાં શું બદલવું છે, તે પક્ષની આંતરિક બાબત છે. ભાખરી ફેરવવી પડતી હોય છે. પરંતુ જ્યારે કોઈ રાજ્યને વિકાસ અથવા પ્રગતિના 'મોડેલ' તરીકે સાબિત કરવા માટે હંગામો કરવામાં આવતો હોય છે, ત્યારે અચાનક નેતૃત્વ પરિવર્તન લોકોના મનમાં શંકા પેદા કરે છે.
હવે ગુજરાતનો બોજ ભૂપેન્દ્ર પટેલ પર આવી ગયો છે. આગામી વર્ષે વિધાનસભાની ચૂંટણીઓ છે. પટેલને આગળ રાખીને મોદીએ જ લડવું પડશે. ગુજરાત મોડેલ કહેવામાં આવી રહ્યું છે, તે આ જ છે કે શું?
ભાજપે પણ શિવસેનાના હુમલાનો મજબૂતીથી 'સામનો' કર્યો છે. ભાજપના ધારાસભ્ય નિતેશ રાણેએ શિવસેના પર જવાબી 'પ્રહાર' કર્યો છે. નિતેશ રાણેએ ટ્વીટ કરીને શિવસેનાને પૂછ્યું છે કે કોરોના સમયગાળા દરમિયાન તમે મુંબઈ મ્યુનિસિપલ કમિશનર કેમ બદલ્યા? શું આ જ મુંબઈ મોડલ છે? તમારા પેટની નીચે જુઓ કે શું બળી રહ્યું છે?